დასავლეთ ბენგალის ტურიზმი

დასავლეთი ბენგალი შტატია ინდოეთის აღმოსავლეთ რეგიონში. იგი ქვეყნის მასშტაბით მეოთხე ადგილზეა მოსახლეობის რაოდენობის მიხედვით. შტატის დედაქალაქია კალკუტა. დასავლეთი ბენგალი მოიცავს ორ ვრცელ ბუნებრივ რეგიონს: ინდ-განგის ვაკეს ― სამხრეთ ნაწილში და ჰიმალაებს ― ჩრდილოეთ ნაწილში. შტატის მასშტაბით ტურიზმს კომპანია WBTDCL აკონტროლებს.

დასავლეთი ბენგალი ინდოეთის ჩრდილო-აღმოსავლეთ ნაწილში მდებარეობს. იგი ჩრდილოეთით ჰიმალაებიდან სამხრეთით ბენგალის ყურემდეა გაშლილი. ქვეყნის მასშტაბით მოწინავე სამოგზაურო დანიშნულების ადგილებს შორისაა დარჯილინგის ჰიმალაები შტატის უკიდურეს ჩრდილოეთ ნაწილში, შტატის უმაღლესი მწვერვალი სანდაკფუ და სუნდარბანსი მანგროს ტყეები უკიდურეს სამხრეთ ნაწილში.

ბრიტანიულ კოლონიურ ხანაში, 1700 წლიდან 1912 წლამდე, ბრიტანეთის ინდოეთის დედაქალაქი კალკუტა იყო და დედაქალაქში გაცხოველებული მშენებლობა მიმდინარეობდა. ამ პერიოდის არქიტექტურა ნეოგოთიკური, ბაროკოს, ნეოკლასიკური, აღმოსავლური და ისლამური სკოლების ნარევს წარმოადგენს. ჩრდილოეთ ინდოეთის ბევრი სხვა ქალაქისგან განსხვავებით, სადაც მინიმალიზმი ჭარბობს, კალკუტის არქიტექტურული მრავალფეროვნება ევროპული სტილებითაა განპირობებული, რომელიც მეტწილად ბრიტანელების, მცირედით კი, პორტუგალიელებისა და ფრანგებსი დამსახურებაა. 

ბოლივუდის ვარსკვლავი, შაჰ რუხ ხანი დასავლეთ ბენგალის ტურიზმის ელჩია. დასავლეთ ბენგალის სარეკლამო ფილმები, რომლებშიც შაჰ რუხ ხანი მონაწილეობს, ანირუდჰა როი ჩოუდჰურის მიერაა გადაღებული.

არქიტექტურული ღირსშესანიშნაობები
დასავლეთ ბენგალის შტატი არქიტექტურული და ბუნებრივი მემკვიდრეობით გამოირჩევა. კალკუტა ასევე ცნობილია როგორც „სასახლეთა ქალაქი“. შტატი ასევე ცნობილია ბიშნუპურის ტერაკოტის ტაძრებით.

კალკუტის სიმბოლოებია ვიქტორიას მემორიალი, ჰოვრაჰის ხიდი და ვიდიასაგარ-სეტუ. გარდა კოლონიური ხანის შენობა-ნაგებობებისა, ქალაქი ცათამბჯენებითა და სხვა ნაგებობებითაც გამოირჩევა. ბრიტანეთის ინდოეთის დედაქალაქობის პერიოდში ბრიტანელებმა რამდენიმე სასაფლაოც შექმნეს. მათ შორის აღსანიშნავია: შოტლანდიური სასაფლაო და სამხრეთ პარკის სასაფლაო.The South Park Street Cemetery, Calcutta, published by the Association for the Preservation of Historical Cemeteries in India, 5th ed. (2009)

ფლორა და ფაუნა
2009 წლის მონაცემებით, შტატში სატყეო ტერიტორიას 11 879 კმ² უკავია, რაც დასავლეთ ბენგალის გეოგრაფიული ტერიტორიის 13.38%-ს შეადგენს და საშუალო ეროვნულ მაჩვენებელზე (21.02%) ნაკლებია. მსოფლიოში უდიდესი მანგროს ტყის ნაწილი, სუნდარბანსი, დასავლეთ ბენგალის სამხრეთ ნაწილში მდებარეობს. დასავლეთ ბენგალის სამხრეთი ორ ნაწილად შეიძლება დაიყოს: ინდ-განგის ვაკე და სუნდარბანსის მანგროს ტყეების ლიტორალი.

დასავლეთ ბენგალის 7 საოცრება
2008-2009 წლებში ნიუ-დელის ტელევიზიამ ტურიზმის სამინისტროსთან და ინდოეთის მთავრობასთან ერთად ქვეყნის მასშტაბით კამპანია ჩაატარა „ინდოეთის შვიდი საოცრების“ გამოსავლენად. კამპანიის ფარგლებში ინდოეთის შტატების მასშტაბით 200-მდე ადგილის მოკლე სია შეიქმნა, საიდანაც მოსახლეობას ფავორიტების აღნიშვნა ხმის მიცემით შეეძლო. სიასთან ერთად შეიქმნა შვიდი საოცრების სიები ცალკეული შტატებისთვის. დასავლეთ ბენგალის შემთხვევაში, ხმის მიცემის შედეგების საფუძველზე, შტატის შვიდ საოცრებად დასახელდა: სუნდარბანსი, ვიქტორიას მემორიალი, დარჯილინგის რკინიგზა, ბიშნუპურის ტერაკოტის ტაძრები, ინდური ბოტანიკური ბაღი ბანიანის დიდ ხესთან ერთად, ჰოვრაჰის ხიდი და დალჰაუზის მოედანი.

იხილეთ აგრეთვე
ჩრდილო-აღმოსავლეთ ინდოეთის ტურიზმი
დასავლეთი ბენგალი
ინდოეთის ტურიზმი

რესურსები ინტერნეტში

 Official website of Department of Tourism : Govt. of West Bengal
 WBTDCL Office in Kolkata 

სქოლიო

კატეგორია:დასავლეთ ბენგალის ტურიზმი